Frank Aaen (EL), 2009-12-03:
Tak for debatten.
Jeg synes, vi i virkeligheden fik mere debat, end jeg måske var helt sikker på vi fik, forstået på den måde, at når der er et parti, der mener et, og resten af Folketinget på nær Nordatlanten mener noget andet, så kan det nok nogle gange blive svært at få en debat, men det har vi jo fået.
Det bør vi jo selvfølgelig også have, for når der investeres for ca. 20 mia. kr. i køb, en udgift, der over årene vil belaste samfundsbudgettet med op til 100 mia. kr., så er det jo mange penge, men det er også en måde at lægge vores politik fast på, for det vil jo binde adskillige Folketing frem i tiden.
Hvis vi investerer i en bestemt retning i den målestol, er det jo vanskeligt for Folketinget at gøre noget andet på et senere tidspunkt.
Derfor er det jo vigtigt med diskussionen om, hvad det er, vi har brug for.
Vi har prøvet at rejse den debat, at hvis det, der er dansk forsvars- og sikkerhedspolitik, primært skal dreje sig om fredsbevarende opgaver, udvikling af fattige lande, hjælp til konfliktområder, hvor der er sluttet fred, som er usikker, og hvor vi kan hjælpe dem med at opretholde freden, overvågning af vores eget område, overvågning af Nordatlanten, i det omfang landene deroppe ønsker det, så er det én type fly, der er brug for, med én type egenskaber.
Hvis det er sådan, at opgaven er at deltage i væbnede konflikter a la dem i Irak og Afghanistan, er det en anden type fly, der er brug for.
Det er det, som vi har prøvet at rejse en diskussion om.
Vi kan jo gøre det helt aktuelt: Er vores opgave i Afghanistan at hjælpe til udvikling og hjælpe til at bevare fredsaftaler, hvis de opnår sådanne – og det håber vi – i Afghanistan i stedet for fortsat krig?
For så er det én type, der er brug for, f.eks. transportmaskiner.
Eller skal vi, som nogle ønsker det, bare fortsætte med krig i Afghanistan?
Så skal vi kaste endnu flere bomber i Afghanistan.
Der vil jeg sige, at Venstre, Konservative og Dansk Folkeparti i den debat jo har meldt ganske klart ud, bl.a. ved hr. Helge Adam Møller, men også de øvrige ordførere, at det er en rigtig god idé at kunne kaste bomber i en konflikt som den i Afghanistan.
Der har blandt forsvarspartierne været langt mere åbenhed, f.eks. fra SF, om at diskutere egenskaberne, og der har været en klar afstandtagen fra, at det er en målsætning at købe fly, der er velegnede til at kaste bomber fra.
Men så var hr. Holger K. Nielsens argument, at alle de fly, der var inde i debatten, både kunne det ene og det andet.
Der vil jeg bare sige, at grunden til, at der har været et udvalg af fly, der har været inde i debatten – et udvalg, som nu er reduceret til tre – jo udelukkende er, at i det forarbejde, der er lavet, har man sagt: Byd, hvis jeres fly kan kaste bomber som i Afghanistan.
Det har afholdt en lang række af verdens andre flyproducenter for overhovedet at kunne deltage, og derfor har vi ikke fået bud ind vedrørende fly, som kunne bruges til andre opgaver, fordi man på forhånd havde truffet beslutning om, at flyet skal kunne deltage i bombeoperationer.
Så vil jeg sige, at vi har haft en debat om, at køb af flyet først skal besluttes, når det er færdigudviklet.
Og der må man sige, at Joint Strike Fighter i hvert fald ikke er færdigudviklet og ikke ser ud til at blive det foreløbig.
Der er meget langt hjem, og man har også opdaget en masse problemer med Joint Strike Fighter.
Jeg vil også spørge, og det har vi også haft lidt debat om i dag, hvad jeg er glad for, om der er hastværk i den her sag.
Alle er enige om, at F-16-flyene i hvert fald kan flyve til 2020.
Jeg har lavet beregninger, som ingen har imødegået, og som viser, at hvis vi bare siger, det er suverænitetshævdelse og ikke deltagelse i internationale væbnede operationer, har vi F-16-fly til 2040.
Så vi har under ingen omstændigheder meget hastværk.
Der er god tid til at tage debatten, og jeg vil sige, at jeg vil håbe, at forligspartierne når frem til – for det er noget, der afgøres bag lukkede døre – at vi ikke behøver at træffe beslutning om anskaffelse af nye fly foreløbig, men sagtens kan lade tiden gå og få undersøgt, hvad det er, der er brug for, og hvilke modeller der er til rådighed på verdensmarkedet, hvis der er brug for fly, der kan det ene, men f.eks. ikke er særlig velegnede til at bombe over Afghanistan.